b'\n_START_ARTICLE_\nJosef Schulz-myten\n_START_PARAGRAPH_\nJosef-Schulz-myten er en myte om den tyske soldaten Josef Schulz som under den tyske besettelsen av Jugoslavia i den andre verdenskrig, angivelig ble skutt av andre tyske soldater da han vegret seg for \xc3\xa5 delta i henrettelsen av gisler. _NEWLINE_Denne myten er viden kjent i Jugoslavia, der to filmer er spilt inn om denne angivelige helted\xc3\xa5d. S\xc3\xa5 sent om i 2009 ble en gate i Smederevska Palanka i Serbia oppkalt etter Josef Schulz. _NEWLINE_I byen Kragujevac finner en et minnesmerke over Josef Schulz. _NEWLINE_Allerede p\xc3\xa5 1970-tallet ble det gjennomf\xc3\xb8rt arkivstudier som viste at Josef Schulz ble meldt drept allerede dagen f\xc3\xb8r gislene ble skutt.\n_START_SECTION_\nHenrettelse av angivelige partisaner\n_START_PARAGRAPH_\nEn tysk eksekusjonspelotong henrettet 16 jugoslaver som angivelig var partisaner, s\xc3\xb8r\xc3\xb8st for Beograd i Smederevska Palanka den 20. juli 1941. Da likene ble utgravet etter krigen, minnes et \xc3\xb8yenvitne at restene av milit\xc3\xa6rutrustningen som tilskrives en eller annen tysk soldat, ble funnet sammen med et identitetsmerke, men at merket seinere gikk tapt._NEWLINE_Zvonimr Jankovi\xc4\x87, et jugoslavisk \xc3\xb8yenvitne, har bekreftet at han s\xc3\xa5 en tysk offiser som p\xc3\xa5 en rasende m\xc3\xa5te kranglet med en tysk soldat uten insignier p\xc3\xa5 sin uniform.\n_START_SECTION_\nMotstridende konklusjoner\n_START_PARAGRAPH_\nJosef Schulz skal ha v\xc3\xa6rt en Wehrmachtsgefreiter fra Wuppertal innrullert i 714. infanteridivisjon. Den 20. juli 1941 skal han i Smederevska Palanka i Jugoslavia ha vegret seg for \xc3\xa5 delta i henrettelsen av 16 partisaner. Derved skal han selv ha blitt skutt. I realiteten ble Gefreite Schulz drept dagen f\xc3\xb8r i et partisanoverfall._NEWLINE_Som belegg for p\xc3\xa5standen om denne henrettelsen grunnet ordrenekt foreligger et foto. Dette viser en rekke menn som alle er bakbundet og med bind for \xc3\xb8ynene. Foran disse st\xc3\xa5r tre tyske soldater, to med gev\xc3\xa6r. \xc3\x98yensynlig har ikke den tredje noe gev\xc3\xa6r, heller ikke hjelm eller uniformsbelte, og han st\xc3\xa5r noe n\xc3\xa6rmere gislene. Broren til Schulz, Walter, er blant dem som hevder at bildet viser Josef Schulz som slutter seg til gislene.\n_START_SECTION_\nKunst\n_START_PARAGRAPH_\nHendelsen er skildret av den norske maleren Vebj\xc3\xb8rn Sand og vist i Sands eget galleri i New York i oktober 2011.'